Date: 1524
Issuing place: Königsberg
Country: Venäjä
Language: saksa
Document type: Keskushallinto, Kirjeet

Allerdurchlauchtigester, hochgeborner Koninck vnd Her. Ewer konigliche Maiestät sein meijn gutwillige, vnderthenichlick geflisszen Dienste hochstes Fliess zuuorann. Gnediger Her vnnd Koninck, nach dem ich mich vff ewer konigliche Maiestät zw Stockholm enthalten vnd dar nach mit Her Severijnen, ewer koniglichen Maiestät obersten Anwalt, seijnem Bouel nach in Vinlant gezingenn (= gezogenn?) vnnd allen vnsern Willenn geschaffet, hat mir Her Seuerin in Vinlandt sampt etlichen reisigen Zwge vnnd Knechtenn in Errettung des Landes zu bleiben beuolen, dar neben vorheischen vnd gelabet mir sampt den meijnenn in zwen Monat Entsetzung thun wollte; dennoch hab ich mich mit denselbigenn inn Vinlandt biss ins ander Jahr erhaltenn ane alle Ersindinge gedachter Entsezung. Derhalben vnd deweil auch van ewer koniglicher Maiestät Anwalden der Slosser doselbigst die Entsezung so gar kleijnn als vor nichten in denn Sachenn zu achten erschisslich gewesen, hab ich mijch aus zwingender Noet, Unuormogenheit vnd Gedranck der Feijnde auff Wijburg begeben ins Ende; als ich mich auch aldo mit Radolff Mattenszenn ane ferner Zwthun vnd Hilff nicht hab wissenn zw enthaltenn vnd ich eijnenn reijsigenn Zeugk sampt eijnen Hauffen Knechte ewer koniglichen Maiestät zustendich zw seijnn vornomen, hab ich mich zw Vormerung des Haufens mit Geleidt durch Rewslandt vnd darnach durch Eislandt mit szundern Gnaden, Gunst vnd Zwlassenn des Hern Mesters doselbst keijn Koningsperg vorfüget vnd alda des ermelten Hauffens Zuertreunung in Erfarung gekriget. In dem als ich auch zw Koningsperg Otto Stiessen vor mich gefundenn, mit aller Noturfft vnd Rüstigung seijns Schiffs geschicket, vnd ich mit jme auff Gotlandt sampt denn meijnenn zw segelenn gewilliget, is korz vor vnserm Abschedenn eijn Bote vann Lübeck mit Brieben zu Koningsperg einkamen, dar aber Schiff, Gut vnd Volck angehalden vnd an den Kircken offentlich durch Schrifften vorkündiget wordenn, keine Vitalie noch Profandt van Koningsperck zw schickenn, wan sich de Stiete Koningsperg zwfelliger Schaden vnd Nachtel der anderen Sie Stete von wegenn der für besorgten. Süst die Stiete Koningsperg sampt jrer Herschafft des loblichenn Ordens der Dingen vnd Sachen vmb Wolfart ewer koninglichen Maiestät ser wol zw fridenn werenn; vnd wiewol es sich nicht füglich wil thun lassen mich mijt dem reijsigen Zeuge aldo vmb Vrsach wie vormeldt zuenthaltenn, so habenn sich doch dennest dar aber der Her Bischoff auff Szamelandt als obrister Regent des Landes auss sunderlicher Gnad, Lieb vnd Forderung vann wegenn ewer koninglichen Maiestät beflissen vnd also vnder dem Volck vornemen lassen, wie das sine fürstliche Gnaden vnd die meijnenn vnd reisigen Zewg auffgenamen vnd erhilde zu Sterckung vnd Widerstatung der Polen Anfall des Landes, wie men sich besorgte, der halben die loblich Ordenn, die es gerne siglich erfüren vnd siegenn wol zw lobenn vnd zw preijszen ist, sege auch hir inne mijner Person vor gut an, das ewer koningliche Maiestät mit dem Hernn Hochmester zw Wege brengen mochten, de alde Sicherheit vnd Zwflucht wie vorgien Koningsperg zw habenn; vnd woll nu hinfürder ewer koningliche Maiestät mich in andere Wege ader Weise zw princhen (= prauchen?) wüstenn, mocht vnd wolt ich mich dar nach richten vnd halten mit allem hochstenn vnnd meistenn Fleiss, wie ich mich in ewer koninglichen Maiestät merglichen Anlijggenn, das Got drate in zielich Sieg vnd Glück wenden wolte, nach meijner Vorpflichtung schuldich finde vnd mich darzw ganz willich weissenn. Hirumb ich ewer koningliche Maiestät gnedich Andtwort erwarte, wan ich mich, die har zw Koningsperckh sunder Vormerckung nit wess zu enthaldenn, ewer koninglichen Maiestät zw Lieb, Dienst vnd Frömenn zwhandelenn, bijn ich zw Tag vnd Nacht willich vnd zuuolbringen geneget. Datum gans snelle zu Koningsbergh, Sonabent nach des nijen Jarstag im XXIV. Ewer Koninglichen Maiestät ghorsam Vnderthan, Mauritius Oldenborckh.